গত ১১ নভেম্বর বাংলাদেশ সরকার ভারতের হাতে তুলে দিয়েছিল আলফা নেতা অনুপ চেটিয়াকে। তার কিছুদিন পরেই বাংলাদেশে এক জাপানি মহিলাকে খুন করে বেনামে কবর দেওয়ার ঘটনা প্রকাশ্যে আসে। ওই ঘটনার পাণ্ডাকে পশ্চিমবঙ্গ থেকে গ্রেফতার করে গত ৭ ডিসেম্বর গোপনে বাংলাদেশের পুলিশের হাতে তুলে দিয়েছে সিআইডি।
এটা কি অনুপকে ফিরিয়ে দেওয়ার প্রতিদান? মানতে চাইলেন না সিআইডি’র এক কর্তা। তাহলে কেন গোপনে বাংলাদেশ পুলিশের হাতে তুলে দেওয়া হল? ওই কর্তার জবাব, ‘‘ভারত-বাংলাদেশের মধ্যে বন্দি প্রত্যর্পণ চুক্তি নেই। কোনও আসামিকে অন্য দেশের হাতে তুলে দেওয়ার ক্ষেত্রে বিস্তর সমস্যা রয়েছে। তাই এভাবে করা হয়েছে।’’ অক্টোবর-নভেম্বরে বাংলাদেশে দু’জন জাপানি এবং একজন ইতালীয় খুন হয়েছিলেন। সিআইডি’র ওই কর্তা জানিয়েছেন, তিন বিদেশির খুনের ঘটনায় বাংলাদেশ সরকার কিছুটা ‘চাপে’র মধ্যেই ছিল। একটি ঘটনাতে একজন মূল অভিযুক্তকে ধরে দিয়ে ওদের কিছুটা ‘স্বস্তি’ দেওয়া গিয়েছে বলেই মনে করছেন সিআইডি কর্তাদের একাংশ।
সিআইডি সূত্রের খবর, গত ১৯ নভেম্বর ঢাকার উত্তরা পূর্ব থানায় জাপান দূতাবাসের পক্ষ থেকে জেনারেল ডায়েরি করে বলা হয়, হিরোয়ি মিয়েতা (৫৫) নামে বাংলাদেশে বসবাসকারী ওই জাপানি মহিলার খোঁজ পাওয়া যাচ্ছে না। বাংলাদেশ পুলিশ তদন্তে জানতে পারে, ২০০৬ সাল থেকে বাংলাদেশে বসবাস করছিলেন মিয়েতা। প্রায় প্রতিদিন মিয়েতা জাপানে মায়ের সঙ্গে মোবাইলে কথা বলতেন। মিয়েতার মা বাংলাদেশে জাপানি দূতাবাসের সঙ্গে যোগাযোগ করে জানান, গত ২৬ অক্টোবর থেকে মেয়েকে ফোনে পাচ্ছেন না তিনি। ২৯ অক্টোবর উত্তরার ১২ নম্বর সেক্টরের খালপাড় কবরস্থানে হালিমা খাতুন পরিচয় দিয়ে মিয়েতাকে কয়েকজন কবর দেয়।
মিয়েতা উত্তরার ৬ নম্বর সেক্টরে একটি ডরমিটরিতে থাকতেন। তিনি পোশাক রফতানির ব্যবসায় যুক্ত ছিলেন। পুলিশ ডরমিটরির কেয়ারটেকার, সেখানে বসবাসকারী কয়েকজন আবাসিক এবং মিয়েতার ব্যবসার অংশীদার মিলিয়ে মোট পাঁচজনকে গ্রেফতার করে। কিন্তু এইচ এম জাকির পাটোয়ারি নামে মূল অভিযুক্ত পশ্চিমবঙ্গে পালিয়ে এসে গা-ঢাকা দেয়। সিআইডি গত মাসের গোড়ায় কলকাতা বিমানবন্দর এলাকা থেকে জাকিরকে গ্রেফতার করে ঢাকা মেট্রোপলিটন পুলিশের হাতে তুলে দেয়। জাকিরের সঙ্গেই প্রথম ব্যবসা শুরু করেছিলেন মিয়েতা। পুলিশ তদন্তে জেনেছে, টাকাপয়সা সংক্রান্ত গোলমালের জেরেই মিয়েতাকে খুন করে দেহ সরিয়ে ফেলার পরিকল্পনা করা হয়েছিল। আদালতের আদেশে পুলিশ মিয়েতার মৃতদেহ কবর থেকে তুলে ময়নাতদন্ত করায়।
সিআইডি’র ওই কর্তা জানিয়েছেন, শুধু জাকির নয়, বিমানবন্দর, রাজারহাট এবং বাগুইআটি এলাকায় বাংলাদেশি অপরাধীদের গা ঢাকা দিয়ে থাকার প্রবণতা রয়েছে। ২০০৭-’০৮ সাল থেকেই সিআইডি ওই এলাকা থেকে বেশ কয়েকজন অপরাধীকে গ্রেফতার করে গোপনে বাংলাদেশের পুলিশের হাতে তুলে দিয়েছে। অপরাধীদের বেশিরভাগই রাজনৈতিক দলের মদতপুষ্ট। বিএনপি ক্ষমতায় থাকাকালীন ধরা পড়েছে আওয়ামি লিগের মদতপুষ্ট অপরাধীরা। অন্যদিকে, আওয়ামি লিগের জমানায় গ্রেফতার হয়েছে বিএনপি’র লোকজন। বাগুইআটি-রাজারহাট এলাকায় নতুন বসতি গড়ে ওঠায় অনেকেই  প্রতিবেশীদের চেনেন না। সেই সুযোগ নিয়েই তারা মোটা টাকায় বাড়ি ভাড়া নিয়ে থাকতে শুরু করে।